《秋晓野步》
宋代·喻良能

幽居迩郊原，出户目已瞭。
闲携一枝竹，散步及秋晓。
寒烟引轻云，澹澹萦木杪。
矫首瞩层穹，转盼失飞鸟。
野潦净荒陂，惊飚泛枯篠。
世态徒营营，此心殊了了。
佳处谁与论，聊用付清醥。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。